b'\n_START_ARTICLE_\nMaon Kurosaki\n_START_SECTION_\nKarera\n_START_PARAGRAPH_\nSinimulan ni Kurosaki ang kanyang karera sa bar na Dear Stage sa Akihabara, kung saan kumakanta siya simula Enero 2008. Napansin siya ng producer na si Akihiro Tomita, na naging producer niya noong nagsimula ang propesyonal na karera ni Kurosaki sa tatak na Geneon Universal Entertainment. Unang sinabi ni Kurosaki ang pagiging propesyonal niya noong Enero 2010. Bago nito, lumabas si Kurosaki bilang modelong gravure para sa pabalat ng nobela ni Y\xc5\xabsaku Kitano na Maid Load Reload na inilabas ng ASCII Media Works noong Abril 26, 2010 sa kanilang imprint na MediaWorks Bunko._NEWLINE_Ang unang album ni Kurosaki ay ang H.O.T.D. na inilabas noong Setyembre 22, 2010, kung saan isinama ang mga kantang ginamit sa anime na Highschool of the Dead. Upang ipagunita ang paglabas ng album at ang pag-ere ng anime, kinanta niya ang mga kantang galing sa album isang beses kada linggo sa Dear Stage mula Hulyo 7 hanggang Setyembre 22, 2010. Isa pang kaganapan ang ginanap sa Animate sa Yokohama noong Oktubre 26, 2010. Si Kurosaki ang naging regular na host ng programang A&G Artist Zone 2h mula noong Oktubre 7, 2010. Ang kanyang unang single, ang "Magic\xe2\x88\x9eWorld", ay inilabas noong Nobyembre 24, 2010, at kumanta siya sa Dear Stage noong araw na iyon upang ipagunita ang paglabas ng single. Ang kanyang pangalawang single, ang "Memories Last" (\xe3\x83\xa1\xe3\x83\xa2\xe3\x83\xaa\xe3\x83\xbc\xe3\x82\xba\xe3\x83\xbb\xe3\x83\xa9\xe3\x82\xb9\xe3\x83\x88), ay inilabas noong Marso 2, 2011. Ang "Magic\xe2\x88\x9eWorld" at "Memories Last" ay parehong ginamit sa anime na Toaru Majutsu no Index._NEWLINE_Ang unang konsyerto ni Kurosaki, "Maon Kurosaki Live 2011 Spring: Memories First", ay ginanap sa Harajuku noong Marso 4-5, 2011. Una siyang lumabas sa Hilagang Amerika sa Anime Expo 2011 na ginanap sa Los Angeles, California, kung saan kumanta siya noong Hulyo 1 at 3. Inilabas niya ang mini-album na Goshiki Uta: Immortal Lovers noong Agosto 10, 2011, kung saan sinama ang mga kantang ginamit sa original video animation na Haku\xc5\x8dki Sekkaroku. Unang lumabas siya sa Animelo Summer Live noong Agosto 28, 2011. Inilabas niya ang kanyang pangalawang album, ang Butterfly Effect, noong Nobyembre 30, 2011._NEWLINE_Noong 2011, binuo ni Kurosaki ang bandang Altima kasama nina Mototaka "Motsu" Segawa ng bandang Move at Satoshi "Sat" Yaginuma ng bandang fripSide. Naglabas pa si Kurosaki ng tatlong single noong 2012; ang "Hell:ium" noong Mayo 9, ang "Reimei" (\xe9\xbb\x8e\xe9\xb3\xb4) noong Agosto 8, at ang "Under / Shaft" noong Oktubre 17. Ang "Reimei" ay ginamit sa anime na Haku\xc5\x8dki Reimeiroku, habang ang "Under / Shaft" ay ginamit sa anime na Jormungand: Perfect Order. Ang kanyang pangatlong album, ang Vertical Horizon, ay inilabas noong Abril 10, 2013.'